د طاهر داوړ د وژنې کال وشو خو حکومت یې د انصاف ژمنې نه دي پوره کړي، د داوړ کورنۍ
د اسلام اباد څخه بې درکه کړی شوي او وژل شوي پوليس افسر زوي ویلي د پلار د وژنې يې کال وشو خو د حکومت لخوا د هغو سره کړې ژمنې نه دي پوره کړی شوي.
کراچۍ — د شمالي وزيرستان سره تعلق لرونکي د پېښور پولیس افسر طاهر داوړ يو کال وړاندې د اسلام اباد څخه بې درکه کړی شوی او بيا يې مړی د افغانستان په ننګرهار کې ترلاسه شوی ؤ. د طاهر زوی امجد طاهر داوړ د پلار د مړينې په یو کال پوره کېدو ويلي حکومت چې ورسره کومې ژمنې کړي هغه نه دي پوره کړی شوي. "یو کال وړاندې په دې ورځ د طاهر داوړ مړی موندل شوی ؤ. خو د حکومت لخوا شوې ژمنې تراوسه نه دي پوره شوي او د پاکستان حکومت د هغه د پېښې په اړوند کوم پرمختګ کړی دی. د شهيد د کورنۍ سره داسې سلوک کيږي". په ټولنيزو رسنيو د طاهر داوړ د وژنې د کال په پوره کېدو داسې پوښتنې راولاړې شوي چې د هغه د تښتوؤنکو او وژونکو د مالومولو په لړ کې څومره پرمختګ شوی دی؟. د پښتون ژغورنې غورځنګ (پي ټي اېم) مشر منظور پشتين په ټویټر ويلي، "د طاهر داوړ په اړوند ریاستي ادارې د انصاف نه ورکولو عمل په دې خبره پټوي چې په پوله د هغه مړی ۱۵ دقيقې (منټه) وروسته ترلاسه کړی شوی ؤ. پښتانه په عمومي توګه وايي چې انصاف د دې اندېښنې له امله نه ورکړی کيږي چې د پېښې په پلټنو کې رياستي ادارې مجرم ګرځېدی شي". په ټولنيزو رسنيو داسې پوښتنې هم را ولاړې کړی شوي او د طاهر داوړ د وژنې په مهال د هغه وخت د کورنيو چارو وزیر مملکت شهريار افريدي چې اوس د سرحداتو وزير مملکت دی ويډیو خپره کړی شوې او د هغه نه پکې پوښتنه شوې چې د طاهر داوړ د وژنې د پېښې په پلټنو کې څه پرمختګ شوی؟. په ويډیو کې ليدل کیږي چې شهريار افريدي دغه پوښتنې ته ځواب نه وايي. شهريار افريدي د روان کال فرورۍ په میاشت کې قامي اسمبلۍ ته په وېنا کې ويلي ؤ، د طاهر داوړ د پېښې د پلټنو دپاره ګډه کميټي او پارليماني کمېټي جوړه شوې پارليماني او ګډه کميټي به هر څه په ډاګه کړي.